stanford-oval/wikipedia huggingface dataset:
Grenfell Towerin tulipalo

| Grenfell Towerin tulipalo |
| --- | --- |
 Grenfell Tower aamulla 14. kesäkuuta 2017.
Päivämäärä:  14. kesäkuuta 2017
Tapahtumapaikka:  North Kensington, Lontoo, Englanti
Syy:  viallisesta jääkaapista alkanut tulipalo
Kuolleita:  72
Loukkaantuneita:  74
Grenfell Tower on Lontoon Pohjois-Kensingtonissa sijaitseva 24-kerroksinen tornitalo, jonka 14. kesäkuuta 2017 tuhonnut tulipalo tappoi 72 ihmistä. Yöllä syttynyt tulipalo sai alkunsa viallisesta jääkaappi-pakastimesta. Talo oli verhoiltu helposti palavalla eristelevyllä, minkä vuoksi tuli levisi räjähdysmäisen nopeasti. Paikalle saapunut palokunta ei kyennyt enää estämään palon leviämistä. Ihmisiä jäi loukkuun palon keskelle. Tulipalo kesti yhteensä noin 24 tuntia.
Grenfell Towerin palo oli Britannian tuhoisin tulipalo vuosisadan aikana. Hallitus lupasi tutkia palon syyt perusteellisesti ja määräsi paloturvallisuustarkastukset korkeisiin kerrostaloihin.
Uhrit, pelastuneet

Suurin osa uhreista jäi aluksi tunnistamatta tai kadoksiin. Tunnistettuja ruumiita oli 23. Palomiehet saivat evakuoitua talosta 65 ihmistä. Loukkaantuneita oli 74. Suurin osa heistä oli sairaalahoidossa, joista 17 kriittisessä tilassa.
Talosta onnistui pakenemaan 223 ihmistä. Kaikki tulipalon uhrit on sittemmin tunnistettu ja kuolleiden lopullinen lukumäärä on 72. Alkuperäiseen määrään lisättiin palosta pelastunut iäkäs nainen, jolla oli ollut terveysongelmia. Nainen kuoli sairaalassa puoli vuotta palon jälkeen. Grenfell Towerin palossa kuoli myös useita lapsia. Nuorin uhreista oli puolivuotias tyttövauva. Vanhin uhri oli 84-vuotias nainen. Kuolleiden joukkoon lisättiin myös palon jälkeen kuolleena syntynyt vauva.
Talo

Grenfell Tower oli kaupungin vuokratalo, joka oli yksityisen Rydon-yhtiön hoidossa. Talo sijaitsee Pohjois-Kensingtonissa Lontoon länsiosassa.
Grenfell Towerin omisti Kensington and Chelsean vuokrataloyhtiö. Kensington kuuluu Lontoon ja maailman vauraimpiin asuinalueisiin, mutta Grenfell Tower oli julkisin varoin tuettu edullisen vuokratason talo. Siellä asui paljon pienituloisia ja etnisiin vähemmistöihin kuuluvia, ulkomailta muuttaneita ihmisiä. Talon ulkonäköä ei pidetty sopivana alueen muuhun rakennuskantaan verrattuna, minkä vuoksi ulkoseinät päällystettiin komposiittilevyillä. Niiden alle asennettiin lämpöeristekerros.
Grenfell Towerissa oli yhteensä 24 kerrosta, joista 20 oli asuinkerroksia ja alimmat liiketiloja. Asuntoja oli yhteensä 127. Jokaisessa asuinkerroksessa oli neljä perheasuntoa ja kaksi yksiötä. Talossa oli ainoastaan yksi porraskäytävä sekä hissi. 67,3 metriä korkean Grenfell Towerin rakentaminen aloitettiin vuonna 1972 ja se valmistui 1974 sekä peruskorjattiin vuosina 2015–2016. Tällöin lisättiin lämpöeristys ja sadesuoja sekä muutettiin lämmitystä ja vesijohtoja.
Talossa ei ollut hätäuloskäyntejä, vaan hissi ja porraskäytävä olivat ainoat kulkutiet ylhäältä alas.
Jälkiseuraukset

Suurpalo järkytti ihmisiä suuresti. Paikalliset ihmiset raivostuivat palon jälkeen muun muassa pääministeri Theresa Mayn niukasta tiedottamisesta. Niinpä he osoittivat mieltään Mayta vastaan. May lupasi hengissä säilyneille, kodittomiksi jääneille talon asukkaille apua. Hän määräsi myös suuronnettomuuden perinpohjaisen tutkinnan. Hallitus määräsi kerrostalojen turvatarkastukset. Asiantuntijat vaativat palavien materiaalien käytön rajoittamista korkeissa rakennuksissa. Kauppaministeri Greg Hands sanoi hallituksen tutkivan 2 500 Grenfell Toweria muistuttavaa taloa Britanniassa. Valtiovarainministeri Philip Hammondin mukaan palaneessa talossa käytetty päällyste oli maan rakennusmääräysten vastainen ja laiton.. Paikallinen valtuuston johtaja erosi palon takia. Lontoon pormestarin Sadiq Khanin mukaan onnettomuus johtui poliitikkojen virheistä ja välinpitämättömyydestä. Hallitusta oli vuosien ajan vaadittu muuttamaan paloturvalakia tuloksetta. Mayn toimisto kertoi 22. kesäkuuta 2017, että jopa 600 Englannin tornitalossa voi olla samanlainen päällyste kuin palaneessa talossa.
Camdenissa päätettiin 23. kesäkuuta evakuoida viidestä tornitalosta 800 asukasta paloherkän päällysteen poiston ajaksi. Eräässä evakuoitavassa talossa monet asukkaat eivät pitäneet taloaan vaarallisena, vaan olivat kiukkuisia evakuoinnista ja vastustivat sitä. Celotex päätti lopettaa valmistamansa RS5000-eristeen myynnin yli 18 m korkeisiin rakennuksiin. Reynobond veti muovikomposiittinsa pois myynnistä. Poliisi harkitsi kuolemantuottamussyytteiden nostamista. Kensingtonin ja Chelsean valtuuston johtaja erosi.
Valituksia huonosta paloturvallisuudesta

Talossa oli sattunut ennen sen tuhonnutta paloa monia pieniä tulipaloja. Edellinen vakava tulipalo vältettiin täpärästi vuonna 2013. Muun muassa tämän takia Grenfell Towerin asukasyhdistys Grenfell Action Group (GAG) oli arvostellut hallintoa ja vuokranantajaa terveys- ja turvallisuusmääräysten laiminlyönnistä ennen tuhoisaa paloa.  Viimeisimmän remontin toteuttanut Rydon-yhtiö on kuitenkin kertonut noudattaneensa kaikkia rakennus- ja paloturvallisuusmääräyksiä.
Kaksi palossa myöhemmin kuollutta naista olivat toistuvasti valittaneet huonosta paloturvallisuudesta. Tämä alkoi jo ennen remonttia. He saivat taloyhtiöltä kirjeitä, joissa kehotettiin lopettamaan jatkuva puuttuvasta paloturvallisuudesta valittaminen. Talon omistajayhtiö uhkasi vuonna 2013 jopa oikeustoimilla syyttäen asukasyhdistyksen aktiiveja kiusaamisesta. Viranomaiset pitivät vuonna 2016 talon paloriskiä tavanomaisena.
Talon huipulla olevaa palontorjuntakalustoa ei ollut tarkastettu neljään vuoteen. Myös esimerkiksi hissin tarkastukset olivat vuoden myöhässä ja paikalliset palonsammuttimet olivat vanhentuneet. Vuoden 2016 remontissa taloyhtiö uusi savuhälyttimet.
Vuonna 2016 asukasyhdistys varoitti, että rakennuksessa oli vain yksi uloskäynti. Käytävillä lojui patjoja ja muuta palonarkaa tavaraa. Marraskuussa asukasyhdistys syytti taloyhtiötä pahaksi mini-mafiaksi, joka ei välittänyt terveys- ja turvallisuusmääräyksistä. Se totesi, että vain katastrofi saisi ihmiset huomaamaan huonon paloturvallisuuden.
Säästöt vähentävät turvallisuutta

Asiantuntijat varoittivat Britanniassa Tony Blairin hallitusta vuonna 1999 palavien ulkoseinien vaarallisuudesta. Yksityisellä sektorilla konservatiivit ovat vastustaneet turvatoimien kiristämistä. Kunnallisissa vuokrataloissa on myös vastustettu säästösyistä sprinklereitä ja muita turvatoimia. Grenfell Towerin viimeisessä peruskorjauksissa urakoitsijoita kehotettiin etsimään halvempia ja siten paloturvattomampia julkisivumateriaaleja kuin mitä alun perin ehdotettiin.
Alun perin oli määrä käyttää sinkki-alumiinilevyjä, mutta ne vaihdettiin kuitenkin alumiini-muovikomposiittiin, koska siten säästettiin 300 000 puntaa ja voitiin valita värejä vapaammin.
Paloturvallisuuslainsäädäntö

Britannian paloturvallisuuslaki on palavan seinämateriaalin osalta melko salliva, jos sitä vertaa Yhdysvaltoihin ja Saksaan.
Vuoteen 1986 Lontoossa oli voimassa paikallinen paloturvamääräys. Sen mukaan kerrostaloasunnon täytyy pitää paloa sisällään tunnin ajan. Mutta Margaret Thatcherin hallitus siirsi Lontoon uuden valtakunnallisen rakennuslain alle. Uusi laki salli paloherkät materiaalit korkeissa kerrostaloissa. Paloturvatestit olivat osin häilyviä, eivätkä antaneet kunnollista kuvaa tuotteen paloherkkyydestä. Eräs saksalainen palomestari oli ihmetellyt Britannian löysää paloturvalakia, joka sallii taloa peittävät palavat aineet.
Rydon-yhtiön ilmoitus

Rydon-yhtiö ilmoitti tekevänsä yhteistyötä traagisen onnettomuuden tutkinnassa. Se ilmoitti antaneensa kaiken avun ja tiedon tapauksen tutkintaa varten. Yhtiön mukaan sen teettämä työ täytti sääntöjen mukaiset paloturva- ja terveysvaatimukset.
Palonherkkä muovikomposiittiverhoilu

Talo oli peruskorjauksessa verhoiltu lämpöeristeellä ja sadesuojalevyllä. Näiden välissä oli ilmarako. Käytetty Reynobond PE -alumiini-muovikomposiittilevy oli helposti syttyvää. Muovi oli polyetyleeniä (PE). Päällysteen tarkoitus oli parantaa rakennuksen ulkonäköä ja toimia sadesuojana. Kilpailevan yhtiön tammikuussa 2016 laatimassa paloturvaesitteessä mainitaan selkeästi ulkoseinään kiinnitetyn muovikomposiitin kyky levittää nopeasti paloa ylempiin kerroksiin.
Komposiitin alla oli Celotex RS 5000 -lämpöeriste, joka oli niin ikään alumiini-muovirakennetta. Lämpöeristeen tarkoituksena oli energian säästö. Eristeen muovi oli polyuretaania, tarkemmin polyisosyanouraattia (PIR). Se ei syty kovin herkästi, mutta kehittää palaessaan myrkyllistä savua. Sadesuojan ja lämpöeristeen välinen rako toimi niin sanottuna savuhormina, jolloin se levitti paloa nopeasti ylöspäin. Tuli eteni ikään kuin tuulitunnelissa palokaasujen imun voimalla. Alumiinipinnat irtosivat ja polyetyleeni tippui palavina pisaroina. Näin liekit levisivät rakennetta pitkin hyvin nopeasti lähes koko rakennukseen.
Grenfellin tulipaloa muistuttavia paloja

Grenfell Towerin palo muistuttaa leviämiseltään Australian Melbournessa vuonna 2014 tapahtunutta Docklandsin Lacrossen kerrostalopaloa, jossa ei ollut kuolonuhreja. Kyseisessä palossa tuli nousi 13 kerrosta noin 10 minuutissa pitkin parvekkeen kyljessä olevaa alumiini-polyetyleenikomposiittilevyä. Australiassa sattunut tulipalo johti siellä kyseisen päällysteen kieltämiseen.
Vuonna 1973 akryylilevyillä päällystetty Douglasin Summerlandin vapaa-ajanviettokeskus paloi Mansaarella ja 50 ihmistä kuoli. Palo syttyi kolmen koulupojan pienoisgolfradan käyttämättömässä kopissa polttamasta tupakasta. Koppi kaatui rakennuksen seinää vasten ja sytytti seinän tuleen. Muovirakennuksen katto romahti ja talo paloi minuuteissa.
Kerrostalon päällyste paloi ensi kertaa Britanniassa vuonna 1991. Tuolloin kerrostalo syttyi tuleen Knowsley Heightsissä, Liverpoolissa. Vuonna 2000 iäkäs mies kuoli 14-kerroksisen rakennuksen palossa Ayrshiressä, Irvinessä.
Vuonna 2007 alumiini-muovikomposiitti paloi Yhdysvaltain Atlantic Cityn Water Club Towerissa. Tästä alkaen päällystepalot yleistyivät.
Vuonna 2009 paloi Lakanalin kerrostalo nopeasti, koska päällyste oli paloherkkää ja vuosia kestäneissä korjauksissa oli poistettu palontorjuntamateriaali asuntojen ja  käytävien väliltä,  jolloin tuli pääsi helposti leviämään. . Paloturva-asiantuntija Sam Webbin mukaan puolet Britannian tornitaloista ei täytä paloturvallisuuden perusteita.  Alempien virkailijoiden vaatimukset vastuuhenkilöiden kovemmista rangaistuksista ja paloturvamääräysten muuttamisesta eivät edenneet. Vastuussa oleva taho joutui Lakanalin tapauksessa maksamaan ainoastaan vahingonkorvaukset.
Maailmassa tapahtui 2000- ja 2010-luvuilla useita pilvenpiirtäjäpaloja, joissa alumiini-muovikomposiittipäällyste levitti paloa nopeasti.
Asunnosta ei saanut poistua palon alettua

Palokunnan taloyhtiölle antamien ohjeiden mukaan tulipalon syttyessä tuli soittaa hätänumeroon ja pysytellä sisällä. Ohjeistus oli Britanniassa ja muualla yleinen. Ohjeen tarkoituksena oli välttää asukkaan joutuminen mahdollisesti palavaan ja savuiseen käytävään. Palokunnan ohje on usein sopiva paloihin, joissa palo ei leviä ulkoseiniä pitkin nopeasti koko rakennukseen. Ovet kestävät 30 minuuttia paloa ja palokunta ehtisi paikalle siinä ajassa.  Monissa tapauksissa palo on tappanut liian hätäisesti käytävään paenneita. Taloyhtiö kehotti jättämään huoneiston ainoastaan, jos huoneisto on tulessa. Huoneiston sai ohjeen mukaan jättää myös, jos lähinaapurin asunto palaa. Tällöin olisi pitänyt poistua portaita pitkin ja odottaa palokuntaa talon sisäänkäynnin lähellä.
Palosta pelastui useita niistä ihmisistä, jotka rikkoivat paikallejääntikehotusta ja pakenivat asunnoistaan. Eräs talosta paennut kompasteli käytävillä olleisiin ruumiisiin.. Vasta noin neljän aikaan asukkaita kehotettiin kykynsä mukaan pakenemaan talosta. Tällöin koko talo oli tulessa, ja moni kuollut.
Moore-Brickin raportti arvostelee palopäällikköä

Sir Martin Moore-Brickin alaisena tehdyn raportin mukaan palomiehet omistautuivat täysin tehtävälleen, jonka tekivät niin hyvin kuin pystyivät. Sen sijaan heidän esimiehensä eivät ymmärtäneet palon luonnetta, vaikka tämän tyyppisiä ulkoseinäpaloja oli maailmalla ollut paljon. Niinpä palokunta ei toiminut kyllin tehokkaasti suurpaloa vastaan. Moore-Brickin raportin mukaan palokunnan olisi pitänyt määrätä talon evakuointi tuntia aiemmin kuin nyt tapahtui, koska oli selvää ettei palokunta saa suurpaloa hallintaan. Raportti arvostelee Lontoon silloista palopäällikkö Dany Cottonia ymmärtämättömyydestä, koska tämän mukaan oli mahdotonta etukäteen varautua Grenfell Towerin palon tyyppiseen suuronnettomuuteen. Raportin mukaan on jopa mahdollista, ettei Lontoon palolaitos ota Grenfell Towerin tyyppisestä palosta opikseenkaan.
Grenfell Tower ennen peruskorjausta. Kuva vuodelta 2009.
Grenfell Tower palon jälkeen.
Ulkoseinä
  Verhoilu (Reynobond PE) polyetyleeni-alumiinikomposiittia. 3 mm, alumiinilevyt 0,5 mm  Tuuletusrako, 50 mm leveä  Lämpöeriste (Celotex RS 5000), alumiinilla päällystettyä polyisosyanouraattia (PIR) 150 mm  Betoniseinä 250 mm teräsbetonia
Reynobond PE-sadesuoja
  Alumiini
  Muovi, polyetyleeniä PE
  Alumiini
Charlie terveyshoitolassa

| Charlie terveyshoitolassa> The Cure |
| --- | --- |
 Elokuvan juliste.
Ohjaaja:  Charles Chaplin
Käsikirjoittaja:  Charlie Chaplin   Vincent Bryan   Maverick Terrell
Tuottaja:  Henry P. Caulfield
Kuvaaja:  Roland Totheroh
Leikkaaja:  Charles Chaplin
Pääosat:  Charles Chaplin Edna Purviance Eric Campbell
Valmistustiedot
Valmistusmaa:  Yhdysvallat
Tuotantoyhtiö:  Mutual Film
Levittäjä:  Mutual Film
Ensi-ilta:  16. huhtikuuta 1917
Kesto:  31 min
Alkuperäiskieli:  mykkäelokuva (alkuperäiset välitekstit englanniksi)
Aiheesta muualla
IMDb 
Elonet
AllMovie
Infobox OKNimi-testi OK: 
Charlie terveyshoitolassa
Charlie terveyshoitolassa (The Cure) on Charles Chaplinin ohjaama ja käsikirjoittama vuoden 1917 yhdysvaltalainen lyhyt mykkäelokuva.
Charlie terveyshoitolassa on siitä harvinainen Chaplin-elokuva, että hän ei esitä siinä kuuluisaa Kulkuri-hahmoaan. Hän esittää elokuvassa alkoholistia, joka etsii parannusta tautiinsa terveyshoitolasta. Elokuvan kuvausprosessista on jäänyt huomattavan paljon tietoa, sillä suurin osa ensikopioista ja poistetuista kohtauksista on säilynyt. Ensimmäisten sadan otoksen aikana tapahtumien paikat ja lavasteet muuttuvat useasti, mutta vielä aivan viimeisissäkin otoissa Chaplin kokeili erilaisia tilanteita, joita ei kuitenkaan sisällytetty valmiiseen elokuvaan. Elokuvan tuotanto pysähtyi myös hetkeksi, kun Chaplin vilustui uima-allaskohtauksen kuvausten jälkeen. Elokuva saapui ensi-iltaansa 16. huhtikuuta 1917, hieman myöhässä aikataulustaan.
Aiheesta muualla

Charlie terveyshoitolassa Internet Movie Databasessa (englanniksi)
Charlie terveyshoitolassa Elonet.
Charlie terveyshoitolassa AllMoviessa. (englanniksi)
Petolliset

| Petolliset> The Traitors |
| --- | --- |

Tyyli:  viihde tositelevisio
Perustuu:  Alankomaalaiseen tositelevisioformaattiin De Verraders 
Pääosissa:  Christoffer Strandberg
Alkuperämaa:   Suomi
Alkuperäiskieli:  suomi
Verkko:  Nelonen Ruutu
Esitetty:  7. syyskuuta 2023 –
Tuotanto
Tuottaja(t):  Sonja Kari
Vastaava(t) tuottaja(t):  Anne Wahlström
Ohjaaja(t):  Ilmo Pietarinen
Tuotantoyhtiö(t):  FremantleMedia Finland
Aiheesta muualla
Virallinen sivusto
IMDb 
Petolliset on alankomaalaisen psykologisen tositelevisiokilpailun De Verradersin suomalainen versio, jossa joukko suomalaisia kilpailee joukkueittain erilaisissa haasteissa, joissa voi kerryttää ryhmän kokonaisrahapottia. Ryhmässä on kuitenkin joukko Petollisia, jotka koettavat saada tämän voittopotin kokonaan itselleen ”murhaamalla” eli pudottamalla tavalliset kilpailijat pois.
Ohjelman esitys alkoi syyskuussa 2023 Nelonen-kanavalla ja Ruutu-suoratoistopalvelussa. Ohjelmaa juontaa Christoffer Strandberg.
Formaattia on myyty jo 14 eri maahan, kuten Yhdysvaltoihin, Ranskaan, Isoon-Britanniaan sekä naapurimaa Ruotsiin, ja se on saanut monia palkintoehdokkuuksia esimerkiksi Britanniassa.lähde?
Ohjelman kulku

Ohjelman idea on hyvin samantapainen kuin Mafiosossa, silmäniskumurhaajassa tai muissa tunnetuissa ajanviettopeleissä.
18 julkisuudesta tuttua kilpailijaa pelaa Christoffer Strandbergin johdolla Vanajanlinnassa 25 000 euron jaetusta palkinnosta. Joukossa on kuitenkin vähemmistö Petollisia, jotka tietävät toistensa identiteetit ja joiden tehtävä on pudottaa uskolliset kilpailijat pois päivä päivältä ja olla viimeiset jäljellä olevat. Uskollisten tehtävä on päästä Petollisten jäljille ja eliminoida nämä, ennen kuin he itse putoavat kaikki.
Joka jaksossa kilpailijat suorittavat haastavia tehtäviä, joissa kerätään rahaa hopeaharkkojen muodossa yhteiseen pottiin. Kilpailut voivat olla eri joukkueiden välisiä kamppailuja, joissa oman osuutensa tekevä joukkue kerryttää lisää hopeaharkkoja, tai yksilökisoja, joissa jokainen on merkittävässä roolissa tehtävän onnistumisessa.
Ohjelman kulku > Pyöreä pöytä

Päivän kilpailun jälkeen kokoonnutaan yhteen Pyöreän pöydän ympärille ja keskustellaan siitä, kuka on joukon sabotoija, eli kuka yrittää murhata tavallisia kilpailijoita. Draamaa ja tunteita pyöreän pöydän ympärillä ei puutu, sillä kanssakilpailijoita saatetaan puukottaa selkään ja liittoumat rakoilla, kun paljastuukin, että oma luottokaveri voi olla sittenkin Petollinen.
Lyhyiden puolustuspuheiden jälkeen äänestetään yhdessä siitä, kuka karkotetaan kilpailusta. Äänestyksen jälkeen karkotettu kilpailija paljastaa, oliko Uskollisten vai Petollisten leirissä. Mikäli uskolliset onnistuvat pudottamaan yhden Petollisista, saattavat Petolliset neuvotella jonkun uskollisen kanssa siitä, liittyisikö tämä heihin ja alkaisi itse sabotoida kilpailua.
Ohjelman kulku > Petollisten kammio

Joka yö Petolliset kokoontuvat yhteen kammioonsa, ja päättävät yhdessä, kuka uskollisista kilpailijoista ”murhataan” keskellä yötä. Enemmistön päätöksellä yksi uskollisista joutuu jättämään pelin eli tulee ”murhatuksi”. Muut uskolliset itse saavat tietää, kuka putosi pelistä, vasta seuraavan aamun koittaessa.
Ohjelman kulku > Voittaminen

Mikäli uskolliset kilpailijat epäilevät toista uskollista kilpailijaa, kyseinen henkilö putoaa pelistä pois. Uskollisten tehtävä on pelata Petolliset pois voittaakseen. Mikäli viimeiset jäljellä olevat kilpailijat ovat Uskollisia, voittopotti menee jäljellä olevien uskollisten jakoon; mikäli viimeiset kilpailijat ovat sen sijaan Petollisia, voitot jaetaan Petollisten kanssa. Pelin voittajat saavat kilpailun aikana kerätyn voittopotin yhteisesti jaettavaksi.
Ensimmäinen tuotantokausi > Kilpailijat

Petollisten ensimmäiselle tuotantokaudelle osallistui 18 tunnettua suomalaista julkisuuden henkilöä:
Kilpailun voittivat Petolliset Sita Salminen ja Heikki Sorsa, jotka jakoivat 16 000 euron voittopotin. Viimeisenä Uskollisena selviytyi Jade Nyström.
| Nimi | Ikä | Tunnettu | Joukkue | Tulos |
| --- | --- | --- | --- | --- |
| Mikael Jungner | 58 | viestintäjohtaja | Uskollinen | Murhattiin (Jakso 2) |
| Karoliina Tuominen | 29 | radiotoimittaja | Uskollinen | Karkotettiin (Jakso 2) |
| Juhana Helmenkalastaja | 48 | yritysvalmentaja | Uskollinen | Murhattiin (Jakso 3) |
| Sara Chafak | 32 | Miss Suomi 2012 | Uskollinen | Karkotettiin (Jakso 3) |
| Vera Miettinen | 39 | rikostoimittaja | Uskollinen | Murhattiin (Jakso 4) |
| Mert Otsamo | 33 | muotisuunnittelija | Uskollinen | Karkotettiin (Jakso 4) |
| Hanad "Dosdela" Hassan | 30 | somepersoona | Uskollinen | Murhattiin (Jakso 5) |
| Raija Pelli | 66 | toimittaja | Uskollinen | Karkotettiin (Jakso 5) |
| Marita Taavitsainen | 55 | iskelmälaulaja | Uskollinen | Murhattiin (Jakso 6) |
| Juuso "Herbalisti" Karikuusi | 29 | tubettaja | Uskollinen | Karkotettiin (Jakso 6) |
| Pertti "Nipa" Neumann | 64 | muusikko | Uskollinen | Murhattiin (Jakso 7) |
| Janne Porkka | 58 | juontaja | Petollinen | Karkotettiin (Jakso 7) |
| Jukka Tammi | 61 | ex-jääkiekkoilija | Uskollinen | Murhattiin (Jakso 8) |
| Tia-Maria "Tinze" Sokka | 31 | twerk-tanssija | Uskollinen | Karkotettiin (Jakso 8) |
| Elina Gustafsson | 31 | ex-nyrkkeilijä | Uskollinen | Karkotettiin (Jakso 8) |
| Jade Nyström | 19 | korkeushyppääjä | Uskollinen | Toiseksi sijoittunut (Jakso 8) |
| Sita Salminen | 30 | somevaikuttaja | Petollinen | Voittajat (16 000 €) |
| Heikki Sorsa | 41 | ex-lumilautailija | Petollinen | Voittajat (16 000 €) |
Ensimmäinen tuotantokausi > Jaksot

| Jakso> Nro. | Jakso> Nimi | Jakso> Esityspäivä | Nelosen katsojaluvut> Tavoittavuus | Nelosen katsojaluvut> Keskikatsojamäärä esityspäivänä |
| --- | --- | --- | --- | --- |
| 1 | Peli alkaa | 7. syyskuuta 2023 | 421 000 | 210 000 |
| 2 | Muistoasi kunnioittaen | 14. syyskuuta 2023 | 358 000 | 175 000 |
| 3 | Syteen tai saveen | 21. syyskuuta 2023 | 341 000 | 144 000 |
| 4 | Sunnuntaiajelu | 28. syyskuuta 2023 | 331 000 | 154 000 |
| 5 | Veri kuohahtaa | 5. lokakuuta 2023 | 371 000 | 223 000 |
| 6 | Kidnappaus | 12. lokakuuta 2023 | 374 000 | 209 000 |
| 7 | Totuuden hetki | 19. lokakuuta 2023 | 334 000 | 192 000 |
| 8 | Peli päättyy | 26. lokakuuta 2023 | 459 000 | 268 000 |
Toinen tuotantokausi > Kilpailijat

Petollisten toiselle tuotantokaudelle osallistui 18 tunnettua suomalaista julkisuuden henkilöä:
| Nimi | Ikä | Tunnettu | Joukkue | Tulos |
| --- | --- | --- | --- | --- |
| Satu Silvo | 61 | näyttelijä | Uskollinen | Murhattiin (Jakso 2) |
| Maria Huntington | 26 | yleisurheilija | Uskollinen | Karkotettiin (Jakso 2) |
| Harri Syrjänen | 54 | kokki | Uskollinen | Murhattiin (Jakso 3) |
| Daniel Kalejaiye | 26 | poliisi | Uskollinen | Karkotettiin (Jakso 3) |
| Wilma Schlizewski | 65 | yrittäjä | Uskollinen | Murhattiin (Jakso 4) |
| Juha Perälä | 41 | radiojuontaja | Uskollinen | Karkotettiin (Jakso 4) |
| Jone Nikula | 53 | radiojuontaja | Petollinen | Karkotettiin (Jakso 5) |
| Rosa Meriläinen | 47 | pääsihteeri | Uskollinen | Karkotettiin (Jakso 6) |
| Samuel Chime | 24 | somepersoona | Uskollinen | Murhattiin (Jakso 7) |
| Dan "Uniikki" Tolppanen | 42 | rap-artisti | Petollinen | Karkotettiin (Jakso 7) |
| Sabina Särkkä | 34 | mediapersoona | Uskollinen | Murhattiin (Jakso 8) |
| Pinja Sanaksenaho | 21 | somevaikuttaja | Uskollinen | Karkotettiin (Jakso 8) |
| Cristal Snow | 48 | poikkitaiteilija | Petollinen | Karkotettiin (Jakso 8) |
| Noora Karma | 48 | mentalisti | Uskollinen | Karkotettiin (Jakso 8) |
| Janne Puhakka | 28 | ex-jääkiekkoilija | Petollinen | Karkotettiin (Jakso 8) |
| Fatim Diarra | 37 | kansanedustaja | Uskollinen | Voittajat (20 000 €) |
| Miisa Nuorgam | 31 | somevaikuttaja | Uskollinen | Voittajat (20 000 €) |
| Ramses II | 32 | artisti | Uskollinen | Voittajat (20 000 €) |